**Pidriš je malo, brdsko-planinsko naselje, smješteno na svega nekoliko kilometara od planine Raduša, koja predstavlja prirodnu granicu između „Bosne“ i „Hercegovine“. Lokalni mještani se često vole pošaliti da upravo Pidriš predstavlja ono „i“ u nazivu države Bosna i Hercegovina. Zahvaljujući umjereno-kontinentalnoj klimi, te nadmorskoj visini od 950 metara, značajan dio godine možete uživati u snijegu. Izrazito čist zrak, obilje vrela prirodne izvorske vode, flore, faune te izrazito plodno tlo, uz prethodno navedeni snijeg, karakteristike su ovog naselja . Od vrela prirodne izvorske vode svakako je za izdvojiti vrelo Lučica, uz koje se nekoć, uz nadstršnicu, nalazio ugodan prilagođen prostor za izlet u prirodu. Ukoliko imate sreće, tijekom šetnje prirodom možete susresti srnu, zeca odnosno ukoliko nemate sreće možete susresti medu koji se u vrijeme rane jeseni voli prošetati… ali neće Vam on ništa, vegetarijanac je…valjda. Još mu nismo dali ime.**

**Zanimljiva činjenica je da je ovo malo mjesto posjedovalo je vlastitu tvornicu piva. Pivo je zbog svoje kvalitete, koju uvelike zahvaljuje prirodnoj izvorskog vodi, bilo prepoznatljivo kako u obližnjim općinama, odnosno G.V-Uskoplju i Rami, tako i diljem Srednjo-bosanske županije. Pivo je nosilo naziv, kako drugačije nego „Pidriško pivo“, a sama proizvodnja je u međuvremenu ugašena. Ovo naselje krasi i 25 sandučastih stećaka koji svoje porijeklo vuku još iz davnog srednjeg vijeka, a nalaze se u blizini crkve Svetog Ante Padovanskog koji je ujedno i patron mjesta. Za vrijeme proslave patrona mjesta u naselju bude višestruko više posjetitelja nego što sam Pidriš ima stanovnika. Filijalna crkva Sv. Ante Padovanskog izgrađena je 1972. godine, na inicijativu mještana Pidriša i susjednog sela Mačkovca.**

**Pregled popisa stanovništva kroz povijest dan je u nastavku:**

**1885. godine - 106 stanovnika,1895. godine - 136 stanovnika,1910. godine - 164 stanovnika,1961. godine - 313 stanovnika,1971. godine - 314 stanovnika,1981. godine - 290 stanovnika,1991. godine - 302 stanovnika,2013. godine - 307 stanovnika**

**Prirodno-geografski položaj čini ovo naselje pogodnim mjestom za bavljenjem različitim sportsko-rekreativnim aktivnostima, stavljajući naglasak na zimski period godine, čemu u prilog ide izgradnja i otvorenje Skijališnog centra „Raduša“ koje uz mnoštvo staza, raspolaže s dva restorana, te apartmanima. Uz bavljenje zimskim sportsko-rekreativnim sadržajima kao što su skijanje, bordanje, sanjkanje,navedena prirodno-geografska obilježja (čist zrak, bogatstva izvorskim vodama, šumom, divljači…) idealna je kombinacija za planinarenje po dobro utabanim planinarskim putovima. Za izdvojiti je svakako ruta do planinarskog doma „Zekina Gruda“ (1338 m), s kojeg pucaju predivni pogledi na naseljeno područje. Osim planinarske rute na Zekinu Grudu, za preporuku su još dvije planinarske rute, odnosno planinarenje na najviši vrh planine Raduša „Idovac“ (1956 m) s kojeg se proteže istovremeni pogled na G.V.-Uskoplje, Bugojno, Kupres i Tomislavgrad što je uistinu vrijedno uspona. Posljednja ali ne manje važna planinarska ruta za preporuku je posjeta Draševu s čijeg vidikovca puca zaista prelijep pogled na Ramsko Jezero, koji će na vas zasigurno ostaviti upečatljiv dojam.**

**Ukoliko Ste zaljubljenik u nogomet , naselje raspolaže s dva nogometna terena, od kojih je jedan betonske dok je drugi travnate podloge. Šah je igra koja se često poistovjećuje s Pidriš-em, zahvaljujući izvanrednim rezultatima mjesnih šahista na brojnim turnirima, na kojima sudjeluju predstavnici iz najvećih državnih gradova (kao što je npr. Mostar koji broji oko 113 000 stanovnika) i budu poraženi od ekipe s Pidriša. Vikendima kada je velika većina stanovništva slobodna od svakodnevnih obaveza, lovačka grupa „Vepar“ postaje aktivna, te uz lov, sudjeluje u hranjenju divljači tijekom zime te raznim drugim hvale vrijednim aktivnostima. Na organiziranim druženjima lovaca, uvijek vlada dobro raspoloženje, a nije rijedak slučaj da se i zapjeva.**